Tăcerea s-a abătut și asupra bâlciului de toamnă de la Țăndărei, de pe malul stâng al Ialomiței, cu o tradiție de 175 de ani până la acea vreme. „Adevărul”, 15 septembrie: „La Țăndărei, la bâlciul din acest an, a fost parcă mai multă lume ca oricând. Vremea frumoasă, dar mai ales posibilitatea de a se întâlni cu cuscrul Țuican și cu fratele Nelu, cu nea Florică și cu Mișu, a fost temelia clipei care la miezul zilei a fost ruptă de durerea celor întâmplate americanilor în urmă cu trei zile. (...) În trei minute, (...) s-a respectat durerea, s-a tăcut pentru cei care nu vor mai vorbi niciodată. După aceste minute, (...) am ascultat vorbe scrise cu litere de piatră, pe care sper să nu le uit: «Când i-am văzut la geamurile locului ăla, care se pierde în nori, făcând cu batista de parcă erau în gară la Movila când pleacă trenul cu recruți, am simțit că oricâte lacrimi aș avea, nu pot să ud florile sădite pe mormântul celui care pleca din stația vieții cu o bucățică de cârpă în mână».”

În același număr, ca și cum ar fi anunțat un film dramatic de Hollywood, era și știrea „Tăcere la McDonald’s”. Unul dintre simbolurile capitalismului american în București suferea discret: „Clipele de reculegere în memoria victimelor atentatelor din 11 septembrie au fost păstrate cu discreție în rețeaua restaurantelor McDonald’s din România. Abia după insistențe, conducerea firmei americane ne-a acordat permisiunea de a imortaliza evenimentul, fotografiind în interiorul McDonald’s-ului de la parterul complexului comercial Unirea, din București (...)”.

COTIDIANUL:

„Arabii din Militari se bucurau de zor”

La 12 septembrie, „Cotidianul” anunța pe prima pagină „Apocalipsa americană” și se întreba: „Al doilea Pearl Harbor, al treilea război mondial?”. Jurnaliștii spicuiau niște previziuni de-ale lui Nostradamus, făcute în 1654, și le corelau cu cele întâmplate:



„Foc zguduitor din centrul Pământului \ va clătina turnurile orașului nou”

(...)

„În Orașul lui Dumnezeu va fi un tunet crunt, Doi frați despărțiți de Haos, în timp ce fortăreața rezistă, marele conducător va sucomba...”

În timp ce piețele de capital din Europa erau în colaps, iar pe Bush îl păzeau 50 de avioane, potrivit „Cotidianul”, jurnaliștii de la aceeași publicație scriau că „un grup de cetățeni palestinieni sărbătorea de zor ‘succesul’ prăbușirii World Trade Center” în cartierul bucureștean Militari. Știrea era însoțită de o fotografie în care câțiva tineri presupuși arabi se uitau, captivați, la ecranul unui televizor pe care se distingeau doar niște cuvinte arabe. „E sărbătoare mare la ei. Bat tobele de ore în șir și chiuie ca nebunii, în timp ce noi suntem de-a dreptul consternați de ce se întâmplă, ne-au declarat vecinii petrecăreților. Se pare că manifestări asemănătoare de bucurie au avut loc și în Grozăvești, fief al studenților arabi din București.”